[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 29.11.2006

KOM(2006) 731 endelig

2006/0237 (ACC)

BERETNING FRA KOMMISSIONEN TIL RÅDET

Beretning fra Kommissionen til Rådet om El Salvadors opfyldelse af sine tilsagn i henhold til artikel 9, stk. 2, i Rådets forordning nr. 980/2005 om anvendelse af et arrangement med generelle toldpræferencer

Forslag til

RÅDETS BESLUTNING

om videreførelse af den særlige ansporende ordning for bæredygtig udvikling og god regeringsførelse for Republikken El Salvador efter den 1. januar 2007

(forelagt af Kommissionen)

BERETNING FRA KOMMISSIONEN TIL RÅDET

Beretning fra Kommissionen til Rådet om El Salvadors opfyldelse af sine tilsagn i henhold til artikel 9, stk. 2, i Rådets forordning nr. 980/2005 om anvendelse af et arrangement med generelle toldpræferencer

1. Denne rapport er blevet udarbejdet i henhold til artikel 9, stk. 2, sidste afsnit, i Rådets forordning nr. 980/2005 af 27. juni 2005 om anvendelse af et arrangement med generelle toldpræferencer (generalised tariff preferences)[1] (i det følgende benævnt "GSP-forordningen").

Sagsforløb

2. I henhold til artikel 10 og 30 i GSP-forordningen er Republikken El Salvador (i det følgende benævnt "El Salvador") fra den 1. juli 2005 midlertidigt blevet indrømmet status som begunstiget land under den særlige ansporende ordning for bæredygtig udvikling og god regeringsførelse, som er beskrevet i afdeling 2 i GSP-forordningen (i det følgende benævnt "den særlige ansporende ordning").

I overensstemmelse med GSP-forordningens artikel 10, stk. 3, anmodede El Salvador den 24. oktober 2005 Kommissionen om at blive indrømmet den særlige ansporende ordning indtil den 31. december 2008. El Salvadors anmodning omfattede dokumentation for ratificering af 24 konventioner, som er opført i bilag III til GSP-forordningen, og for de retsforskrifter og foranstaltninger, der er vedtaget til effektivt at gennemføre konventionernes bestemmelser, samt et tilsagn om at acceptere og i fuldt omfang efterkomme de overvågnings- og kontrolmekanismer, der er omhandlet i de pågældende konventioner og hertil knyttede instrumenter[2]. Ved indgivelsen af anmodningen henviste El Salvador i overensstemmelse med GSP-forordningens artikel 9, stk. 2, til uforeneligheden mellem landets forfatning og bestemmelserne i ILO-konvention nr. 87 (om foreningsfrihed og beskyttelse af retten til at organisere sig) og nr. 98 (om retten til at organisere sig og føre kollektive forhandlinger). Som krævet i GSP-forordningens artikel 9, stk. 2, gav El Salvador dog tilsagn om at undertegne og ratificere disse to konventioner inden udgangen af 2006.

Efter en grundig gennemgang af anmodningen og den forelagte dokumentation samt det tilsagn, som El Salvador har givet, blev El Salvador ved Kommissionens afgørelse af 21. december 2005[3] opført på den endelige liste over begunstigede lande, som opfylder betingelserne for den særlige ansporende ordning, fra den 1. januar 2006 til den 31. december 2008.

Nuværende status

3. I henhold til artikel 9, stk. 2, sidste afsnit, i GSP-forordningen skal Rådet træffe afgørelse om, hvorvidt El Salvador på grundlag af Kommissionens rapport om El Salvadors opfyldelse af tilsagnet om at undertegne og ratificere de to ovennævnte ILO-konventioner inden udgangen af 2006, også efter den 1. januar 2007 skal indrømmes den særlige ansporende ordning.

4. Kommissionen har fået kendskab til, at El Salvadors parlament enstemmigt ratificerede ILO-konvention nr. 87 og nr. 98 den 24. august 2006. El Salvadors regering afleverede derefter formelt de ratificerede konventioner hos ILO i Geneve den 6. september 2006. Betingelserne i GSP-forordningens artikel 9, stk. 2, litra b), er således opfyldt.

5. I overensstemmelse med bestemmelserne i GSP-forordningens artikel 9, stk. 1, litra d), gav El Salvador den 24. oktober 2006 ydermere tilsagn om at opretholde ratificeringen af de to ILO-konventioner og deres fremtidige gennemførelsesbestemmelser og –foranstaltninger. El Salvador accepterede også regelmæssigt at overvåge og kontrollere gennemførelsen heraf i overensstemmelse med bestemmelserne i de to ratificerede konventioner.

På baggrund af ovenstående og i overensstemmelse med GSP-forordningens artikel 9, stk. 2, foreslår Kommissionen derfor Rådet at træffe en positiv beslutning om fortsat at indrømme El Salvador den særlige ansporende ordning.

Kommissionen har til hensigt at overvåge El Salvadors effektive gennemførelse af de to ILO-konventioner og om nødvendigt at anvende de i GSP-forordningens artikel 16 omhandlede foranstaltninger, som muliggør midlertidig tilbagetrækning af de fordele, der er indrømmet under den særlige ansporende ordning. Som en del af den omhandlede overvågning vil Kommissionen opfordre El Salvador til at arbejde tæt sammen med ILO for at sikre en ordentlig og konkret gennemførelse af konventionerne.

6. Et udkast til en rådsbeslutning er vedlagt denne rapport.

BEGRUNDELSE

1. Efter en gennemgang af den anmodning, som Republikken El Salvador indsendte den 24. oktober 2005, besluttede Kommissionen[4] den 21. december 2005 at opføre El Salvador på den endelige liste over begunstigede lande, som opfylder betingelserne for den særlige ansporende ordning for bæredygtig udvikling og god regeringsførelse (i det følgende benævnt "den særlige ansporende ordning"), på grundlag af artikel 9, 10 og 11 i Rådets forordning (EF) nr. 980/2005 af 27. juni 2005 om anvendelse af et arrangement med generelle toldpræferencer[5] (i det følgende benævnt "GSP-forordningen").

2. El Salvador var det eneste land, som i overensstemmelse med GSP-forordningens artikel 9, stk. 2, litra b), påberåbte sig uforenelighed mellem landets forfatning og bestemmelserne i ILO-konvention nr. 87 (om foreningsfrihed og beskyttelse af retten til at organisere sig) og nr. 98 (om retten til at organisere sig og føre kollektive forhandlinger). Begge konventioner er opført i del A i bilag III til GSP-forordningen, som kræver ratificering og effektiv gennemførelse af en række FN- og ILO-konventioner om væsentlige menneske- og arbejdstagerrettigheder, for at et land kan blive omfattet af de supplerende toldpræferencer.

3. Under henvisning til alle de relevante bestemmelser i GSP-forordningen, særlig artikel 9, stk. 2, litra b), som bestemmer, at den særlige ansporende ordning kan indrømmes et land, som ikke har ratificeret og effektivt gennemført højst to af de seksten konventioner, der er opført i del A i bilag III, forudsat at det berørte land senest den 31. december 2006 formelt har givet tilsagn om at undertegne, ratificere og gennemføre en manglende konvention, er Kommissionen nået til den konklusion, at Republikken El Salvador har opfyldt tilsagnene i GSP-forordningen.

4. Derfor opfordrer Kommissionen Rådet til at træffe en positiv beslutning om også efter den 1. januar 2007 at indrømme El Salvador den særlige ansporende ordning, som beskrevet i GSP-forordningens artikel 9, stk. 2, gennem vedtagelse af vedlagte forslag til beslutning.

2006/0237 (ACC)

Forslag til

RÅDETS BESLUTNING

om videreførelse af den særlige ansporende ordning for bæredygtig udvikling og god regeringsførelse for Republikken El Salvador efter den 1. januar 2007

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til Rådets forordning (EF) nr. 980/2005 om anvendelse af et arrangement med generelle toldpræferencer[6], særlig artikel 9, stk. 2,

under henvisning til forslag fra Kommissionen, og

ud fra følgende betragtninger:

(1) Ved Kommissionens afgørelse 2005/924/EF[7] blev El Salvador for perioden 1. januar 2006 til 31. december 2008 optaget på listen over begunstigede lande, som opfylder betingelserne for den særlige ansporende ordning for bæredygtig udvikling og god regeringsførelse, jf. Rådets forordning (EF) nr. 980/2005.

(2) I henhold til artikel 9, stk. 2, sidste afsnit, i forordning (EF) nr. 980/2005 skal Rådet træffe afgørelse om, hvorvidt den særlige ansporende ordning for bæredygtig udvikling og god regeringsførelse efter den 1. januar 2007 skal indrømmes lande, der har påberåbt sig særlige forfatningsmæssige krav, der forhindrer ratificering af højst to af de seksten konventioner, der er opført i del A i bilag III til forordning (EF) nr. 980/2005.

(3) I overensstemmelse med artikel 9, stk. 2, i forordning (EF) nr. 980/2005 har Kommissionen forelagt Rådet en rapport, hvori det konkluderes, at El Salvador opfylder tilsagnene i nævnte forordnings artikel 9, og det foreslås, at den særlige ansporende ordning videreføres efter den 1. januar 2007 -

VEDTAGET FØLGENDE BESLUTNING:

Eneste artikel

Republikken El Salvador er fortsat omfattet af den særlige ansporende ordning for bæredygtig udvikling og god regeringsførelse i forordning (EF) nr. 980/2005 fra den 1. januar 2007 til den 31. december 2008.

Denne beslutning er rettet til medlemsstaterne.

Udfærdiget i Bruxelles, den .

På Rådets vegne

Formand

[1] EUT L 169 af 30.6.2005, s. 1.

[2] El Salvador afgav også et tilsagn i overensstemmelse med GSP-forordningens artikel 9, stk. 1, litra d).

[3] EUT L 337 af 22.12.2005, s. 50.

[4] EUT L 337 af 22.12.2005, s. 50

[5] EUT L 169 af 30.6.2005, s. 1.

[6] EUT L 169 af 30.6.2005, s. 1.

[7] EUT L 337 af 22.12.2005, s. 50.